Skiltningen ved et vejarbejde på Lyngby Omfartsvej og Helsingørmotorvejen var ikke mangelfuld, og derfor slipper en række bilister ikke for den bøde, de fik, da de blev blitzet i foråret og sommeren 2015.

Det har Østre Landsret netop afgjort i en række sager om hastighedsoverskridelser. Hermed stadfæster de byrettens dom fra begyndelsen af 2017.

Jeg har aldrig hørt noget lignende. Jeg er virkelig rystet, og jeg ville aldrig i min vildeste fantasi udsætte mig selv for at miste kørekortet. Claus Bie, dømt bilist

Sagskomplekset har skulle fungere som en såkaldt prøvesag, hvorved en række andre bilister efterfølgende ville kunne få deres sag hurtigt igennem domstolene.

Læs også : Bilister taber sag om fartbøder - skiltning var ikke dårlig

I maj, juni og juli 2015 fik 5.000 bilister en fartbøde, fordi politiet på grund af vejarbejde havde sat fartgrænsen ned til 50 kilometer i timen.

Men en række bilister mente, at skiltningen havde været stærkt mangelfuld, hvorfor de anlagde en sag for at slippe for fartbøder, klip i kørekort og betinget frakendelse af kørekortet. Hverken byretten eller landsretten har dog valgt at give dem medhold.

Sagen kort • I maj og juni 2015 modtog flere end 5000 bilister en fartbøde ved vejarbejde på Lyngby Omfartsvej, efter politiet havde foretaget 14 kontroller.

• Fartgrænsen var sat ned fra 90 kilometer i timen til 50 kilometer i timen.

• 29., 30., og 31. juli 2015 blev usædvanligt mange bilister blitzet for at køre for hurtigt ved vejarbejde på Helsingørmotorvejen.

• I løbet af kun fem timers kontrol 30. juli blev 1635 bilister fanget i fælden.

• Danmarksrekord, kalder politiet det.

• Kilde: Ritzau

Dømt bilist villig til at gå hele vejen

Den 62-årige freelancefotograf Claus Bie står med dagens dom til at få en betinget frakendelse af kørekortet og en bøde på i alt 5.500 kroner.

Som fotograf er han 100 procent afhængig af at kunne køre bil, hvorfor dagens dom potentielt kan true hans karriere.

- Jeg har udsigt til at miste mit kørekort i tre år. Det vil sige, at jeg er færdig med at arbejde. Jeg kan heller ikke køre som bisidder med min 17-årige søn, der er ved at tage kørekort, siger han og fortsætter:

- Jeg har aldrig hørt noget lignende. Jeg er virkelig rystet, og jeg ville aldrig i min vildeste fantasi udsætte mig selv for at miste kørekortet.

Claus Bie fortæller, at han i 2015 blev blitzet ved vejarbejdet i forbindelse med, at han overhalede en lastbil.

Han forklarer, at han ikke kunne se skiltet om, at hastigheden skulle nedsættes fra 80 til 50 kilometer i timen, da han ikke kunne se skiltet for lastbilen.

Ligeledes var der kun et skilt i højre side af vejen og ikke i begge sider, fortæller han.

- Straffen for at køre for stærkt ved vejarbejde er så høj, at der ikke er mange, der kunne finde på at overskride fartgrænserne.

Claus Bie fortæller, at han nu skal tale med sin advokat og er villig til at forsøge at søge om at få sagen for Højesteret.